1981-ben részt vett a junior Európa-bajnokságon, ahol a hetedik helyen végzett. Az 1983-as helsinki világbajnokságon a még mindössze tizenkilenc éves Szerhij aranyérmes lett, miután öt méter hetven centimétert ugrott a szám döntőjében. A következő évben megugrotta első világrekordját, Pozsonyban 5,85-ös ugrásával a francia Thierry Vigneron csúcsát adta át a múltnak. 1984-ben még további három alkalommal döntött rekordot, majd 1985. július 13-án, Párizsban elsőként ugrotta át a hatméteres magasságot. A következő tíz évben komoly ellenfelek nélkül versenyzett, és apránként javítgatta rekordját. Végül 1994. július 31-én, 6,14-dal megugrotta a 2014-ig érvényben lévő világrekordot. 2001-ben vonult vissza az aktív sporttól.